– Årsaken til at Julian skjeler er åpenbar. På ett eller annet vis har samsynet blitt forstyrret av 3D-filmen. Det mest sannsynlige steget videre for Julian nå er en skjeleoperasjon, sier ortoptist på UNN i Tromsø, Jon Ole Lyngaas.

Denne uka undersøkte han seksåringen fra Honningsvåg som har fått store problemer med synet etter å ha sett en kinofilm i 3D.

Julian skjeler så kraftig at det kan bli nødvendig med to operasjoner for å rette opp synet.

(Artikkelen fortsetter under bildet)

Dobbeltsyn etter kino

Pappa Jul og Mamma Janne var med Julian på sykehuset. Da ble han blant annet undersøkt med et par grønne og røde briller. Foto: Torill Ustad Stav / NRK

Nesten fem måneder etter at seksåringen var sammen noen kamerater på 3D-kino i Honningsvåg, er han fremdeles plaget med skjeling.

Det var da pappa Jul Henriksen hentet Julian etter kinoen, han oppdaget at noe var annerledes.

6-åringen skjelte på det ene øyet og klaget over dobbeltsyn. Da situasjonen ikke bedret seg etter to uker, gikk familien til en spesialist.

Her fikk de vite at skjelingen til Julian kan ha ligget latent, og blitt trigget av 3D-filmen. Julian fikk briller, og bruker lapp en stund hver dag, for å trene synet.

– Nå har det snart gått et halvt år uten noen bedring. Derfor er vi her på UNN i Tromsø for å få en vurdering på hva som skal gjøres for Julian framover. Vi håper at ting skjer fort, sier pappa Jul Henriksen.



Påvirker hverdagen

VIDEO: Julian har måtte besøke sykehuset flere ganger etter 3D-filmen. Du trenger javascript for å se video. VIDEO: Julian har måtte besøke sykehuset flere ganger etter 3D-filmen.

Han forteller at Julian ikke klager mye over hvordan han har det, men at foreldrene kan se at det går ut over hverdagen hans, både på skolen og på fritida.

– Jeg er sikker på at en del av skolearbeidet kan være ganske slitsomt. Ellers er han aktiv med øynene både når han trener, spiller og ser TV, sier Jul.

– Julian går på turn, og trenerne sier de ser forskjell på ham og de andre ungene. Det er mye bruk av stativer. Når han ser dobbelt vet han ikke hvor han skal sikte, sier mamma Janne Mathisen.

Selv forteller Julian til NRK at han ser dobbelt, og at han blir sliten i øynene.

(Artikkelen fortsetter under bildet)

Glade foreldre

Ortoptist Jon Ole Lyngaas undersøker synet til Julian. Foto: Torill Ustad Stav / NRK

– Som foreldre ser vi på ham og syns synd på ham for at han ikke har samsyn. Det å se dobbelt må være grusomt, sier Jul.

Nå er foreldrene glade for at det ser ut som det går mot operasjon for sønnen.

– Nå ser det ut som det går rette vei. Vi er bare glade, sier mamma Janne.

Om en måned skal Julian utredes for operasjon.

Da saken om Julian ble kjent i fjor høst, reagerte kinosjef på Nordkapp kino, Edel Ingebrigtsen kraftig.

Hun vurderte muligheten for å innføre advarsel på 3D-film.

– Det har ikke vært et tema så langt, men jeg ønsker å spille inn temaet for Norske Kinosjefers Forbund, slik at vi får en debatt om saken, sa hun.



